På norske kirkegårder finnes det granitt fra hele verden. Både India, Kina og andre oversjøiske land leverer gode konkurransedyktige granitter som er dypbergarter og derfor velegnet til bruk på kirkegårder. Oversjøisk granitt kan kjøpes av norske firmaer som ferdig stein uten inskripsjon eller som blokker på 10–20 tonn, som bearbeides lokalt.
Det utvinnes også mye granitt i Skandinavia som bearbeides lokalt til gravstein. Granitt fra Skandinavia egner seg ypperlig til et skandinavisk klima fordi den er en del av vårt eget grunnfjell. Skandinavisk produksjon gir god sikkerhet for at ressursene utvinnes på en miljøvennlig måte og under behørig statlig kontroll av arbeidsmiljø og forsvarlig sortering.